A MÚZEUMRÓL RÖVIDEN – Kunst Haus Wien. Museum Hundertwasser
A MÚZEUMRÓL RÖVIDEN
A KUNST HAUS WIEN különleges homlokzata már a távolból megragadja az arra sétálók tekintetét. Az épületet Friedensreich Hundertwasser (1928-2000), a 20. század egyik legjelentősebb osztrák alkotója tervezte, s itt található az általa alapított Hundertwasser Múzeum is. A Hundertwasser háztól néhány száz méterre elhelyezkedő épület a művész és vizionárius életművéből rendezett – világviszonylatban egyedülálló – állandó kiállításnak ad otthont: festményeit, nyomtatott grafikáit, fali kárpit és épület terveit két szinten csodálhatják meg az érdeklődők. Bécs első „zöldmúzeumában” megismerkedhetünk Hundertwasser ma is aktuális ökológiai témájú elképzeléseivel, zöldtető-terveivel, illetve a homlokzatra kinyúló és zöldellő „bérlőkkel”, azaz fákkal. A múzeum teret biztosít alkotók számára a kritikai gondolkodásra a fenntarthatóság, az éghajlatváltozás, az újrahasznosítás, az urbanisztika vagy a generációkon átívelő felelősségvállalás témáiban is. Az év 365 napján nyitva tartó KUNST HAUS WIEN Bécs első öt turisztikai látványossága között szerepel.
NEMZETKÖZI FOTÓKIÁLLÍTÁSOK
A KUNST HAUS WIEN jelentős színtere a nemzetközi kortárs fotográfiának is. A múzeum 1991-es megnyitása óta itt kiállító több mint 90 alkotó között olyan, a fotográfia történetét befolyásoló művészek szerepeltek, mint Annie Leibovitz, René Burri, Robert Mapplethorpe, Man Ray vagy Henri Cartier-Bresson. Nagy látogatottságú és jelentős nemzetközi sajtóvisszhangot kiváltó retrospektív tárlat nyílt Rinko Kawauchi, Joel Meyerowitz és Martin Parr munkáiból is.
A múzeum boltjának kínálatában művészi nyomatok, poszterek, ajándéktárgyak, illetve a kiállításokhoz kapcsolódó könyvek és katalógusok találhatók.
A KUNST HAUS WIEN kávézója a ház gyönyörű belső udvarán található csendes kis oázis a város közepén. Az étterem konyhájának széles kínálata és a nyugodt környezet kellemes pihenésre ad lehetőséget a múzeumlátogatás után.